23:00 - המסחר בבורסות ניו יורק ננעל הערב (ה') במגמה מעורבת - מדד דאו ג'ונס ירד ב-0.3%, מדד S&P 500 נחלש ב-0.2% ואילו מדד נאסד"ק עלה ב-0.4%. אפל נחלשה ב-1.1%, בנק אוף אמריקה איבד 2.1%, ג'יי.פי מורגן צ'ייס נחלש ב-2% וסיטיגרופ השיל מערכו 3.6%. מניית אפל ירדה למקום השלישי בשווי שוק לאחר מיקרוסופט ואמזון.שווי השוק של אפל עומד כעת על 829 מיליארד דולר, מתחת למיקרוסופט שעלתה היום ב-0.6% ולה שווי שוק של 838.3 מיליארד דולר, ואמזון שבמקום השני, שעלתה היום ב-1.9% ולה שווי שוק של 830.9 מיליארד דולר.
22:50 - מדד נאסד"ק עבר לעלייה של 0.3% והמסחר בבורסות ניו יורק מתנהל כעת במגמה מעורבת, כשדאו ג'ונס יורד ב-0.3% ו-S&P 500 נחלש ב-0.2%.
22:35 - כחצי שעה לפני נעילת המסחר בבורסות ניו יורק, מתמתנות הירידות שאפיינו את מרבית שעות המסחר - מדד דאו ג'ונס יורד ב-0.8%, S&P 500 יורד ב-0.7%, נאסד"ק נסחר סמוך לרמות הפתיחה. הנפט מסוג WTI ירד ב-2.7% ונקבע על 51.49 דולר לחבית; אפל נחלשת ב-1.7%, ג'יי.פי מורגן יורד ב-2.4%.
21:40 - מחיר הנפט מסוג WTI ירד היום בשיעור של 2.7% ונקבע על 51.49 דולר לחבית. מדד דאו ג'ונס יורד ב-1.8%, S&P 500 יורד ב-1.5%, נאסד"ק נסוג ב-0.8%; ג'יי.פי מורגן יורד ב-3.8%, גולדמן זאקס ב-1.5%, בנק אוף אמריקה ב-4%; עוד בולטות: אפל יורדת ב-2.1%.
20:50 - הזהב שמר על יציבות, החוזה עלה בפחות מ-0.1% (1 דולר) ומחירו נקבע על 1,243.60 דולר לאונקיה.
20:40 - נפילה של 16.8% במניית קבוצת האופנה ג'י-3 (G-III Apparel Group), הבעלים של מותגי קלווין קליין וטומי הילפיגר – לאחר שזו פרסמה את דוחות הרבעון הפיסקאלי השלישי. הקבוצה רשמה ברבעון רווח נקי של 94 מיליון דולר ו 1.86 דולר למניה, לעומת 81.6 מיליון דולר או 1.65 דולר למניה ברבעון המקביל. הרווח המתואם עמד על 1.88 דולר למניה והתעלה על צפי האנליסטים שעמד על 1.81 דולר למניה. הכנסות הקבוצה הסתכמו ב-1.07 מיליארד דולר, בהשוואה ל-1.02 מיליארד דולר – הצפי עמד על 1.08 מיליארד דולר.
20:30 - ארבע שעות של מסחר מאחורינו, זו תמונת המדדים: מדד דאו ג'ונס יורד ב-2.1%, S&P 500 יורד ב-2%, נאסד"ק נסוג ב-1.2%; המשקיעים מזרימים הון לשוק האג"ח והתשואות יורדות בהתאם: תשואת אג"ח ארה"ב ל-10 שנים נופלת ב-7 נק' ל-2.86%.
20:00 - ישראליות: טבע יורדת ב-2.9% (לאחר שאיבדה מוקדם יותר 4.7% בת"א), צ'ק פוינט יורדת ב-0.6%, מלאנוקס מאבדת 0.9%, אומרת טכנ' יורדת ב-4.2% (ירדה ב-4.4% בת"א), סייברארק מטפסת ב-4%.
19:10 - נעילה שלילית באירופה: דאקס ירד ב-3.5%, קאק ירד ב-3.3%, פוטסי ב-3.2%, המדד האירופי סטוקס 600 איבד 3.1% מערכו.
18:30 - מנהלת האנרגיה בארה"ב מדווחת על ירידה שבועית במלאי הנפט (WTI) - לאחר 10 שבועות רצופים של עליות. לפי העדכון של הסוכנות הממשלתית, מלאי הנפט הגולמי ירד ב-7.3 מיליון חביות בשבוע שהסתיים ב-30 בנובמבר – תחזית האנליסטים עמדה על ירידה של 2.39 מיליון חביות. מלאי הדלקים עלה ב-1.7 מיליון חביות. מחיר ה-WTI יורד כרגע ב-3.7% ל-50.9 דולר החבית.
ענקיות האנרגיה אקסון מובייל ושברון מאבדות מעל 2.5%.
18:00 - כל מניות דאו ג'ונס נסחרות במינוס, אלה כמה מהבולטות (מעבר לאלה שכבר הוזכרו - אפל, מיקרוסופט, ג'יי.פי מורגן, גולדמן זאקס): בואינג נופלת ב-6%, וולגרינס בוטס יורדת ב-2%, דאודופונט ב-4%, טרוולרז ב-2.8%, יונייטדהלת' ב-4%, נייקי ב-2.5%, פייזר ב-2.6% ומרק ב-2.4%.
17:20 - מאקרו ארה"ב: מדד מנהלי הרכש בענף השירותיים עמד בחודש נומבר על 60.7 נק', מעל תחזיות הכלכלנים שעמדו על 59.7 נק' ובהמשך לקריאה של 60.3 נק' באוקטובר.
17:10 - וזה מה שקורה במניות הבנקים: ג'יי.פי מורגן מאבד 3% מערכו, וולס פארגו יורד ב-2.2%, גולדמן זאקס ב-1.1%, בנק אוף אמריקה ב-4%, סיטיגופ ב-4.7%, מורגן סטנלי ב-3.5%.
16:50 - קוסטקו (Costco) עולה ב-1.5% לאחר פרסום נתוני רבעון חלקיים: הקמעונאית האמריקאית מסיימת את הרבעון הפסיקאלי הראשון עם הכנסות של 34.31 מיליארד דולר, לעומת 31.12 מיליארד דולר ברבעון המקביל – צמיחה של 10.3%. תחזיות השוק עמדו על 34.5 מיליארד דולר. הכנסות החנויות הזהות טיפסו ב-8.8%, הצפי בשוק עמד על עלייה של 6.5%.
16:30 - המסחר נפתח: נאסד"ק יורד ב-2%, דאו ג'ונס ו-S&P 500 יורדים יורדים ב-1.8%.
היורו עולה ב-0.3% ל-1.138 דולר, הפאונד עולה ב-0.3% ל-1.277 דולר; תשואת אג"ח ארה"ב ל-10 שנים יורדת ב-5 נק' ל-2.87%; הנפט מסוג WTI יורד ב-2.8% ל-51.4 דולר לחבית, הברנט יורד ב-2.2% ל-60.2 דולר לחבית; הזהב עולה ב-0.4% ל-1,247.80 דולר לאונקיה; באירופה - דאקס יורד ב-2.9%, קאק ופוטסי יורדים ב-2.7%.
16:20 - אופ"ק קיבל החלטה עקרונית על צמצום התפוקה, אך ממתין עם פרסום הפרטים: בהתאם להערכות, קרטל יצואניות הנפט שהתכנס היום בוינה שבאוסטריה הגיע להסכמה על צמצום ייצור הנפט – לפי הודעתו, הפרטים המלאים על היקף הצמצום יפורסמו רק מחר, לאחר הגעה להסכם עם המדינות הלא חברות בארגון, בהובלת רוסיה. המחיר שיתקבל על ידי 15 המדינות החברות בארגון בשותפות עם רוסיה יכתיב את היקפי הייצור בששת החודשים הבאים, עד להחלטה הבאה של אופ"ק.
16:00 - הגירעון המסחרי של ארה"ב טיפס לשיא של 10 שנים: הגירעון עלה בחודש אוקטובר ב-17% ועמד על 55.5 מיליארד דולר, הרמה הגבוהה ביותר מאז אוקטובר 2008 (ומול נתון של 54.6 מיליארד דולר בספטמבר). התחזית עמדה על גירעון של 55.1 מיליארד דולר. היבוא לארה"ב עלה ב-0.2% ל-265.5 מיליארד דולר – היבוא העיקרי כלל מכוניות, תרופות ומוצרי ליבה. היצוא ירד ב-0.1% ל-211 מיליארד דולר – עלייה ביצוא של ענף הייצור קוזזה בירידה ביצוא פולי סויה.
15:40 - מאקרו ארה"ב:סקר התעסוקה החודשי של ADP (Automatic Data Processing): 179 אלף משרות חדשות התווספו למגזר הפרטי בחודש נובמבר, בדומה לתחזיות האנליסטים – ומול 225 אלף עובדים באוקטובר. חברות קטנות הוסיפו 46 אלף משרות, חברות בינוניות 119 אלף וחברות גדולות 13 אלף.
15:30 - עדכוני אנליסטים: סטיפל ניקולאוס (Stifel Nicolaus) הורידו המלצה על פייסבוק מ'קניה' ל'החזק', ובמקביל הורידו את מחיר היעד על מניית נטפליקס) ,מ-474 ל-380 דולר – ההמלצה נותרה 'קניה' (נטפליקס ננעלה בשני בערב על 275.33 דולר); בגוגנהיים (Guggenheim) החלו לסקר את אפלבית ואת טוויטר, בשני המקרים עם המלצת 'מניה' – על טוויטר אמרו בגוגנהיים שמעבר לבסיס הלקוחות המשמעותי שלה, היא עושה מאמצים לשיפור הפלטפורמה. הדירוג החיובי של אלפבית מתבסס על הבריאות הפיננסית, העובדים המוכשרים והקניין הרוחני שלה.
15:20 - חברת HP אנטרפרייז (Hewlett Packard Enterprise) רשמה ברבעון הפיסקאלי הרביעי הפסד של 757 מיליון דולר או של 52 סנט למניה – הרווח המתואם עמד על 45 סנט למניה, ההכנסות על 7.95 מיליארד דולר. צפי האנליסטים עמד על רווח מתואם של 52 סנט למניה והכנסות של 7.83 מיליארד דולר. החברה פרסמה את הדוחות בשני לאחר הנעילה והמניה הגיבה בעלייה של 1% אך לנוכח המגמה השלילית בשווקים היא עומדת עתה על מינוס 3.5% בטרום מסחר.
15:00 - שעה וחצי לפתיחת המסחר בניו יורק - שחוזרת לפעילות לאחר יום של השבתה (בשל יום האבל הלאומי לזכרו של הנשיא לשעבר ג'ורג' בוש): החוזים על דאו ג'ונס יורדים ב-1.7%, החוזים על נאסד"ק יורדים ב-2%. בולטים בטרום מסחר: אפל ואמזון יורדות ב-2.4%, מיקרוסופט ב-2%, אלפבית ב-1.5%, פייסבוק ב-2.6%; גולדמן זאקס שאיבד 3.8% ביום שלישי יורד ב-1.4% נוספים.
עוד בשווקים: היורו יציב ב-1.134 דולר, הפאונד עולה ב-0.1% ל-1.275 דולר; תשואת אג"ח ארה"ב ל-10 שנים יורדת ב-3 נק' ל-2.89%; הנפט מסוג WTI יורד ב-2.5% ל-51.6 דולר לחבית, הברנט יורד ב-2.2% ל-60.2 דולר לחבית; הזהב יציב, ב-1,241.70 דולר לאונקיה; באירופה - דאקס יורד ב-2.5%, קאק ופוטסי יורדים ב-2.4%.
14:30 - ליפט (Lyft) הגישה את מסמכי הרישום ל-SEC לקראת ההנפקה הצפויה בניו יורק, ככל הנראה במחצית הראשונה של 2019. חברת הנסיעות השיתופיות עדכנה כי בשלב זה עדיין לא התקבלה החלטה על מספר המניות שיונפקו לציבור ולא נקבע טווח המחיר למניה בהצעה. לאחר תגובת ה-SEC צפויה ליפט להתקדם לקראת ההנפקה הראשונית לציבור. בחודש אוקטובר דיווח הוול סטריט גו'רנל שג'יי.פי מורגן יהיה החתם המוביל של ההנפקה, לצד קרדיט סוויס וג'פריז – בדיווח נאמר שהכוונה היא לצאת להנפקה בשווי של מעל 15 מיליארד דולר. בתחילת 2018 קיבלה החברה הערכת שווי של 15.1 מיליארד דולר.
13:10 - מחירי הנפט יורדים בכ-5% על רקע אי הוודאות לגבי הסכם רמות הייצור של קרטל יצרניות הנפט הגדולות בעולם, אופ"ק, המתכנס במטהו שבווינה. לפי הדיווחים האחרונים, ח'אלד אל-פלח, שר האנרגיה הסעודי, הציע קיצוץ קטן מהצפוי בתפוקה המיוצרת.
סעודיה הצהירה בעבר כי היא מעוניינת בקיצוץ של 1.3 מיליון חביות ביום, אך השר הסעודי אמר היום כי קיצוץ של מיליון חביות יהיה גם מספיק. הנפט כאמור הגיב בירידות חדות כאשר מחירה של חבית מסוג ברנט עומד על 59 דולר ומחירה של חבית מסוג WTI עומד על 51 דולר.
12:40 - נירה שמיר, הכלכלנית הראשית של בנק דיסקונט, מצביעה על כך ששיפוע העקום האמריקאי, הנחשב לאינדיקאטור מקדים למיתון, ירד לרמה הנמוכה ביותר מאז 2007. לדבריה, השילוב של השתטחות העקום, עם סימנים להאטה בכלכלה הגלובלית, מגבירים את החששות ממיתון קרב. עם זאת, מעריכה שמיר, כי ההאטה בארה"ב ב-2019 אינה צפויה להיות חריפה.
10:45 - בורסות אירופה מצטרפות למסחר עם ירידות של למעלה מ-1.5% בהובלת מניות הבנקים. אי הוודאות לגבי הברקזיט והמים הקרים ששפך טראמפ על שיחות הסחר עם סין מעיבות על המסחר.
בגזרת המאקרו באירופה האינדיקאטורים מהשבוע האחרון המשיכו להיות מאכזבים. אמנם מדד מנהלי הרכש לענף התעשייה בנובמבר עודכן קלות כלפי מעלה ל-51.8 נקודות, אך זו עדיין הרמה הנמוכה ביותר מאז קיץ 2016 כאשר מבין הכלכלות הגדולות נרשמו ירידות בביקושים בגרמניה, איטליה וצרפת.
ביום חמישי הבא תתפרסם החלטת הריבית האחרונה לשנה הנוכחית של הבנק המרכזי האירופי, ולמרות הנתונים החלשים, עפר קליין מנהל מחלקת המחקר והכלכלה בהראל, צופה שהבנק לא יסטה מתכניתו לסיים את הרכישות בסוף השנה. יחד עם זאת, לדבריו, תחזיות הבנק יעודכנו כלפי מטה, דבר שמרחיק עוד יותר את מועד העלאת הריבית, ואולי יגרום לבנק להודיע שבמקרה שההאטה תתבסס הוא לא יהסס לתמוך בכלכלה.
בבריטניה המיקוד של השווקים הוא בניסיון של ראשת הממשלה להשיג רוב לקראת ההצבעה על טיוטת ההסכם הפרידה עם האיחוד (מתוכנן ל-11בדצמבר). סנטימנט משקי הבית בבריטניה המשיך לרדת גם בנובמבר, מתחת לרמתו לאחר משאל-העם ביוני 2016. אך במקביל, סנטימנט החברות השתפר קלות, בעיקר בשל יותר אופטימיות לגבי הסיכויים להשגת הסכם, אומר קליין.
10:30 - אסיה ננעלה בירידות של עד 2.5%.
07:50 - שוקי המניות באסיה נסחרים בירידות שערים חדות בעקבות בקשת ההסגרה שארה"ב הוציאה נגד סמנכ"לית הכספים ובתו של מייסד ענקית הטכנולוגיה הסינית וואווי - שנעצרה בקנדה בעקבות כך. הבורסות הסיניות בשנגחאי והונג קונג יורדות ב-1.5% ו-2.5% בהתאמה. בורסת טוקיו היפנית מאבדת 2.9% מערכה.
המעצר הוא צעד נוסף במלחמה של ארה"ב נגד הענקית הסינית. וואווי נתפסת כסכנה לביטחון הלאומי בשל קשריה הקרובים לממשלה הסינית. בשנה האחרונה נקט הממשל האמריקאי בשורה של צעדים שנועדו להגביל את היקף העסקים של החברה בארה"ב, ולאחרונה אף הושק קמפיין שמטרתו לשכנע מדינות בנות ברית לנקוט בצעדים דומים.
מניות ענקיות הטכנולוגיה באסיה מובילות את הירידות: בהונג קונג - טנסט יורדת ב-4.2% ו-ACC נסוגה ב-5.9%. בטוקיו - נינטנדו מאבדת 2.3% וסופטבנק יורדת ב-6%.
בקשת ההסגרה המפתיעה מצד ארה"ב מגיעה אחרי רגיעה מסויימת במלחמת הסחר בינה לבין סין. בסופ"ש התקיים מפגש ראשי 20 הכלכלות הגדולות בעולם (G20) בארגנטינה. המיקוד היה המפגש בין מנהיגי ארה"ב וסין שבסופו הודיעו על משא ומתן מואץ ב-90 יום (מה-1 בינואר 2019) הבאים תוך דחייה בעלייה שתוכננה במכסים על יבוא מסין לארה"ב.בתמורה, סין התחייבה להגדיל משמעותית את היבוא שלה מארה"ב של מוצרי חקלאות, תעשייה ואנרגיה ואף להפחית את המכסים על יבוא מכוניות אמריקאיות.
גם הבורסות בניו יורק צפויות להיפתח בירידות כאשר החוזים העתידיים על המדדים המובילים מצביעים על ירידות של 1.5% במהלך המסחר המוקדם.